《当石壕吏》
清代·陶澄

结带事远方，六亲相决绝。明日疆场人，今日尊酒别。

远人语六亲，此行勿啼血。丈夫急国难，草莽亦臣节。

中宵闻点兵，慷慨荷长戟。落月光亏蔽，泉流水呜咽。

同行各有类，宛马蹄踣铁。临敌愤欲前，贼势颇猖獗。

至尊日西顾，屈指大献捷。嗟域羊将狼，情事不可说。

前日侦者至，愿即受羁绁。幕府为解颐，辕门尽欢悦。

革面未旬日，仍复据其穴。全楚人刳屠，中州土崩裂。

王孙屡婴祸，宰相实塞拙。悔罪独雉经，谁云是明哲。

我本远戍人，顾此愤益切。进止莫敢议，吞声驻冰雪。

作者简介：陶澄，字季深，一字季，号昭万，宝应人。有《湖边草堂集》、《舟车集》。